यात्रा खर्च के लिए मिली अधिक राशि लौटाई जाएगी : किरण  
किरण बेदी ने कहा कि उन्हें आमंत्रित करने वालों को यात्रा खर्च के ऐवज में ली गई अधिक राशि लौटा दी जाएगी।
आयोजकों से अधिक यात्रा खर्च लेने के आरोपों का सामना कर रहीं अन्ना हज़ारे पक्ष की सदस्य किरण बेदी ने सोमवार को कहा कि उन्हें आमंत्रित करने वालों को यात्रा खर्च के ऐवज में ली गई अधिक राशि लौटा दी जाएगी।  किरण ने कहा, इंडिया विज़न फाउंडेशन के ट्रस्टियों ने ट्रेवल एजेंट से कहा है कि वह बकाया राशि तुरंत लौटा दें। उन्होंने एक प्रस्ताव पारित कर मुझे भी आमंत्रण के अनुसार ही यात्रा करने के निर्देश दिए हैं। इससे मनमर्जी से काम करने की कोई गुंजाइश नहीं रह जाती। इंडिया विज़न फाउंडेशन को किरण ही चलाती हैं। उन्होंने कहा कि ट्रेवल एजेंट अनिल बल फाउंडेशन के ट्रस्टी हैं और यात्रा संबंधी कामकाज देखते हैं। उनसे धनराशि लौटा देने को कहा गया है।  किरण ने कहा कि विज्ञापन जगत की हस्ती प्रह्लाद कक्कड़ सहित अन्य ट्रस्टी लवलीन थडानी, अचल पॉल, प्रदीप हलवासिया, अमरजीत सिंह और सुनील नंदा का यह मानना है कि गैर-सरकारी संगठन के लिए इस तरह से बचत करने की जरूरत नहीं है।  उन्होंने ट्वीटर पर कहा, मैंने कभी धनराशि नहीं रखी। एजेंसी ही रसीदें जारी करती है और धनराशि एकत्र करती है। लिहाजा, ट्रस्टियों ने एजेंसी से यात्रा खाते में मौजूद धनराशि लौटा देने को कहा है।  आमंत्रित करने वालों से यात्रा के लिये अधिक खर्च हासिल करने का आरोप लगने के बाद किरण विवादों में आ गयी थीं। उन पर वीरता पदक का इस्तेमाल कर विमान टिकटों के लिये छूट हासिल करने और व्याख्यान देने के लिये आमंत्रित करने वालों से पूरा यात्रा खर्च वसूलने का आरोप लगा है। अपने बचाव में किरण यह कह चुकी हैं कि इस राशि से उन्होंने व्यक्तिगत तौर पर लाभ हासिल नहीं किया है। इस धनराशि का इंडिया विज़न फाउंडेशन के लिये बचत के रूप में इस्तेमाल किया गया और इसका खर्च सामाजिक कार्यों में हुआ।  ट्रस्टियों का यह मानना है कि ऐसी धनराशि को लौटा दिया जाना चाहिए क्योंकि इसके चलते संगठन का नाम खराब हो रहा है।